Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 81/14)

Denne meddelelses offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»MOSCADELLO DI MONTALCINO«

PDO-IT-A1440-AM02

Meddelelsesdato: 10. november 2020

BESKRIVELSE AF OG BEGRUNDELSE FOR DEN GODKENDTE ÆNDRING

1. Benævnelser for produkttyper — Omformulering af teksten

Benævnelserne for produkttyperne er blevet standardiseret for at gøre mærkningen klarere og lettere at læse på de forskellige vine med betegnelsen »Moscadello di Montalcino« BOB. Druesorterne forbliver uændrede.

Denne formelle ændring berører artikel 1 og 2 i produktspecifikationen, men ikke enhedsdokumentet.

2. Beskrivelse af produktionsområdet — Omformulering af teksten

Produktionsområdets grænser er blevet beskrevet i detaljer.

Omformuleringen ændrer ikke produktionsområdet. Ændringen var imidlertid nødvendig som følge af sammenlægningen af kommunerne Montalcino og San Giovanni d'Asso, som nu udgør én kommune ved navn Montalcino.

Den detaljerede beskrivelse af produktionsområdet afspejler således den oprindelige BOB-grænse. Den indeholder naturligvis ingen henvisning til området for den tidligere kommune San Giovanni d'Asso, som nu er en del af kommunen Montalcino efter sammenlægningen af de to.

Denne ændring berører artikel 3 i produktspecifikationen. Afsnit 6 i enhedsdokumentet er derfor blevet ændret.

3. Krav til terrænet — Ajourføringer

Meget fugtigt terræn beliggende i dale er udelukket. Formålet er at udelukke områder, der ikke kan opfylde de kvalitetskrav, som betegnelsen indebærer.

Henvisningerne til højdekravene og de geologiske forhold og deres oprindelse er blevet fjernet. Dette skyldes ændringer i klimaet og udviklingen inden for kortlægningsteknologi, som ikke længere gør det nødvendigt at beskrive de geologiske, morfologiske og højdemæssige krav til det terræn, hvor der produceres »Moscadello di Montalcino«-vine.

Endelig er bestemmelsen om, at der skal udvises forsigtighed ved den omhyggelige udvælgelse af druer, blevet fjernet, da denne praksis ikke længere er anerkendt på nationalt plan.

Den ændring, der omfatter disse ajourføringer, samt de øvrige ændringer af ordlyden i artikel 4 i produktspecifikationen berører ikke enhedsdokumentet.

4. Late harvest (sent høstede druer) — Ændringer af ordlyden

Af hensyn til konsekvensen er bestemmelserne i produktspecifikationen vedrørende vinfremstillingsprocessen blevet flyttet fra artikel 6 til artikel 5.

Dette berører ikke enhedsdokumentet.

5. Ændring af beskrivelsen af vine, der er omfattet af betegnelsen »Moscadello di Montalcino« BOB — Perlevin

Det virkelige minimumsalkoholindhold udtrykt i volumen er blevet forhøjet fra 4,5 % til 7 % for at overholde bestemmelserne i del II i bilag VII til forordning (EU) nr. 1308/2013.

De produkttyper, der er omfattet af betegnelsen, er angivet for at fremhæve deres specifikke analytiske og organoleptiske kendetegn.

Denne ændring berører artikel 6 i produktspecifikationen og afsnit 4 i enhedsdokumentet.

6. Kravet om korkpropper er blevet slettet, og det er blevet fastsat, at der udelukkende må anvendes glasflasker

I henhold til ændringen kan enhver lukning, der er tilladt efter gældende lovgivning, anvendes med undtagelse af kapsler. Ændringen skyldes teknologiske fremskridt med forskellige typer af flaskelukninger, der gør det muligt at opretholde de høje kvalitetsstandarder, der kræves for betegnelsen »Moscadello di Montalcino«. Det er blevet besluttet, at der kun må anvendes glasflasker for at sikre de bedste betingelser for opbevaring af produktet.

Denne ændring berører artikel 7 i produktspecifikationen og afsnit 9 i enhedsdokumentet.

7. Betegnelser — Yderligere henvisninger

Anvendelse af angivelser som »Collezione« [samling] er blevet forbudt for at undgå for mange yderligere henvisninger.

Anvendelse af angivelsen »Cascina« [gård] er blevet forbudt, da det ikke er en del af traditionen i Toscana.

Som en alternativ form til angivelsen »Vigna« [vingård] er »Vigneto« blevet tilladt i overensstemmelse med gældende lovgivning.

Der er tale om formelle ændringer, der berører artikel 7 i produktspecifikationen, men ikke enhedsdokumentet.

8. Tilknytning til det geografiske område — Formel ændring af produktspecifikationen

Ordlyden er blevet ændret for at afspejle indholdet af produktspecifikationen og enhedsdokumentet.

Dette er en formel ændring, som ikke ugyldiggør den tilknytning, der er omhandlet i artikel 93, stk. 1, litra a), nr. i), i forordning (EU) nr. 1308/2013.

Denne ændring berører artikel 8 i produktspecifikationen og afsnit 8 i enhedsdokumentet.

ENHEDSDOKUMENT

1. Produktets betegnelse

Moscadello di Montalcino

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

8. Perlevin

4. Beskrivelse af vinen/vinene

»Moscadello di Montalcino« — typen »Ikkemousserende«

Farve: strågul

Duft: karakteristisk, delikat, frisk og lang

Smag: aromatisk, sød, harmonisk, karakteristisk for sorten Moscato

Totalt minimumsalkoholindhold udtrykt i volumen: 10,5 %, hvoraf mindst en fjerdedel skal være potentielt alkoholindhold

Virkeligt alkoholindhold udtrykt i volumen: 4,5 %

Minimumsindhold af sukkerfrit ekstrakt: 17 gram pr. liter.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske karakteristika Totalt alkoholindhold, maksimum (% vol.): Virkeligt alkoholindhold, minimum (% vol.): Totalt syreindhold, minimum: 4,5 gram pr. liter udtrykt i vinsyre Indhold af flygtig syre, maksimum (milliækvivalenter pr. liter): Totalt indhold af svovldioxid, maksimum (milligram pr. liter):

»Moscadello di Montalcino« — typen »Perlevin«

Skum: fint og livligt

Farve: lys strågul

Duft: karakteristisk, delikat, frisk og lang

Smag: aromatisk, sød, harmonisk, karakteristisk for druesorten Moscato

Totalt minimumsalkoholindhold udtrykt i volumen: 10,5 %, hvoraf mindst en fjerdedel skal være potentielt alkoholindhold

Virkeligt alkoholindhold udtrykt i volumen: 7 %

Minimumsindhold af sukkerfrit ekstrakt: 17 gram pr. liter.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske karakteristika Totalt alkoholindhold, maksimum (% vol.): Virkeligt alkoholindhold, minimum (% vol.): Totalt syreindhold, minimum: 4,5 gram pr. liter udtrykt i vinsyre Indhold af flygtig syre, maksimum (milliækvivalenter pr. liter): Totalt indhold af svovldioxid, maksimum (milligram pr. liter):

»Moscadello di Montalcino« — typen »Late Harvest«

Farve: fra strågul til gyldengul

Duft: karakteristisk, delikat og lang

Smag: aromatisk, sød og harmonisk

Totalt minimumsalkoholindhold udtrykt i volumen: 15 %, hvoraf 11,5 % er virkeligt alkoholindhold udtrykt i volumen, og 3,5 % er potentielt

Minimumsindhold af sukkerfrit ekstrakt: 24 gram pr. liter.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske karakteristika Totalt alkoholindhold, maksimum (% vol.): Virkeligt alkoholindhold, minimum (% vol.): Totalt syreindhold, minimum: 4 gram pr. liter udtrykt i vinsyre Indhold af flygtig syre, maksimum (milliækvivalenter pr. liter): 25 Totalt indhold af svovldioxid, maksimum (milligram pr. liter):

5. Vinfremstillingsmetoder

a) Særlige ønologiske fremgangsmåder

»Moscadello di Montalcino«, typen »Late Harvest« — Vinifikation

Særlig ønologisk fremgangsmåde

»Late Harvest«-typen af »Moscadello di Montalcino« skal lagres i mindst et år fra den 1. januar i året efter høståret. Den må ikke markedsføres før den 1. januar i det andet år efter høståret. Alle former for berigelse er forbudt.

Under lagringen kan vinen undergå sekundær gæring, som foregår langsommere i koldere måneder.

b) Maksimumsudbytter

»Moscadello di Montalcino« — typerne »Ikkemousserende« og »Perlevin«

10 000 kg druer pr. hektar

»Moscadello di Montalcino« — typerne »Ikkemousserende« og »Perlevin«

65 hektoliter pr. hektar

»Moscadello di Montalcino« — typen »Late Harvest«

5 000 kg druer pr. hektar

»Moscadello di Montalcino« — typen »Late Harvest«

22,5 hektoliter pr. hektar

6. Afgrænset geografisk område

For druer, der er egnede til fremstilling af vin med betegnelsen »Moscadello di Montalcino« BOB, dækker produktionsområdet en del af kommunen Montalcino. Den afgrænses som følger:

Fra sammenløbet mellem vandløbet Serlate og afvandingskanalen Sala, der løber fra nord mod syd, går grænsen mod sydøst og krydser den lokale Vodice-vej ved kote 152,0 og følger Serlates snoede løb bortset fra fire steder, hvor grænsen går længere mod vest i forhold vandløbet. Ved det sidste af disse steder fortsætter grænsen i en højde af ca. 150 meter over havet og forløber mere eller mindre parallelt med Cassia-hovedvejen.

Ca. 250 meter fra Villa Canapaccia (retning NNØ) og Villa Galluzzo (retning NNV) i en højde af 157 meter over havet og ca. 60 meter fra kote 157 følger grænsen ikke længere Serlates løb og skifter retning mod ØNØ og følger en lille afvandingskanal (registreret i Toscanas regionale database som GID 195830 — IDRETLR79 TS21273), der begynder umiddelbart vest for vejen mellem Villa Finestrina og Villa Laugnano. Grænsen går opad i nordlig retning til det sted, hvor afløbskanalen begynder, og når op i en højde af 207 meter over havet, hvor den møder den private vej, der forbinder Villa Finestrina og Villa Laugnano.

Her drejer den i en vinkel på næsten 90 grader og fortsætter ca. 110 meter parallelt med vejen, på vestsiden, i retning NNØ, indtil nogle få meter før kote 239,4, hvor den igen drejer 90 grader mod øst. Grænsen fortsætter ca. 250 meter mod øst og falder i retning ØSØ langs en lille afvandingskanal (et naturlig afstrømningsløb, der løber ud i Serlate, og som er registreret i Toscanas regionale database som GID 195804 — IDRETLR79 TS21183), indtil den når en højde af 180 meter over havets overflade.

Grænsen fortsætter i denne højde i retning NNØ frem til en anden lille afvandingskanal (der begynder umiddelbart øst for Villa Laugnano, som er registreret i Toscanas regionale database under GID 195563 — IDRETLR79 TS21025) og følger kanalen til dens sammenløb med Serlate.

Fra dette sammenløbssted følger grænsen Serlates løb i retning NNØ til kote 166,6, hvor den går i forbindelse med en lille afvandingskanal (der løber fra Villa Podernuovo mod vest, og som er registreret i Toscanas regionale database som GID 195483 — IDRETLR79 TS20950). Grænsen følger afvandingskanalen ca. 500 meter i østlig retning og drejer derefter ca. 90 grader mod syd og følger den skovklædte bakkeskråning opad til det sted, hvor Villa La Casella ligger. Den fortsætter opad langs skellet mellem det træbevoksede areal og landbrugsarealet.

Fra bakketoppen og dermed også vejen mellem La Casella og Podernuovo fortsætter grænsen i retning af Villa Torre og løber i sydøstlig retning parallelt med vejen i en afstand af 40 meter. Der, hvor vejen drejer ca. 90 grader mod sydøst, møder grænsen den.

Fra Villa Torre fortsætter grænsen ca. 140 meter langs Vergelle-kommunevejen, der fører til vingården Vigna, og fortsætter mod SSØ mellem kote 322,6 og 319,5. Umiddelbart oven for vingården Vigna, der ligger 319,5 meter over havet, følger grænsen det let skrånende dyrkede areal nedad til Traversa dei Monti-provinsvejen (nr. 14) i en højde af 260 meter over havet.

Den følger vejen ca. 50 meter mod NNØ og drejer så igen i en ret vinkel mod sydøst og krydser derefter jernbanelinjen Asciano-Monte Antico og møder Asso-vandløbet. Grænsen fortsætter derefter langs vandløbet mod NØ, indtil den når sammenløbet med afvandingskanalen Banditelli ved kote 241,5.

Grænsen fortsætter mod NØ og følger afvandingskanalen ca. 300 meter og fortsætter så opad skråningen i retning SSØ til en højde af 356,1 meter over havet, hvor den krydser vejen mellem Villa Mirabello og Villa Mirabellaccio.

Fra dette punkt fortsætter grænsen 580 meter mod syd til sammenløbet mellem afvandingskanalerne Pagaccina og Borgasso ved kote 258,7.

Derfra fortsætter grænsen for produktionsområdet i urets retning og løber sammen med grænsen mellem det administrative område for kommunen Montalcino og følgende kommuners områder: San Quirico d'Orcia, Castiglione d'Orcia, Castel del Piano, Cinigiano, Civitella Paganico, Murlo og Buonconvento, indtil den igen møder sammenløbet mellem afvandingskanalerne Serlate og Sala, der løber fra nord mod syd.

7. Primære druesorter

Moscato bianco B. — Moscato

8. Tilknytning til det geografiske område

»Moscadello di Montalcino« BOB

Produktionsområdet for »Moscadello di Montalcino«-vine ligger i det sydøstlige Toscana, 40 km syd for byen Siena. Det er et bakket område, der er afgrænset af dale med de tre floder Orcia, Asso og Ombrone. Området stiger fra en højde på ca. 120 meter til ca. 650 meter over havet. Havet ligger ca. 40 km mod vest i fugleflugtslinje. Appenninerne, der løber ned igennem midten af Italien, ligger mod øst.

Klimaet er middelhavsklima og overvejende tørt. Området har også karakter af fastlandsklima på grund af dets beliggenhed mellem havet og de centrale Apenniner. Nedbør falder for det meste i forårs- og efterårsmånederne. Den gennemsnitlige årlige nedbørsmængde er på ca. 700 mm. Sne er muligt om vinteren i højder over 400 meter. Den midterste del af højderyggen påvirkes ikke af tåge, sen frost eller frost i jorden, og den hyppige blæst sikrer de bedste betingelser for planternes sundhed. I hele planternes vækstfase er temperaturerne overvejende milde med mange klare, solrige dage. Dette er ideelt til at sikre, at druerne modnes gradvist og helt.

Montalcino-bakken, der er dannet i løbet af forskellige geologiske tidsperioder, består af mange forskellige jordbundstyper. Disse omfatter sandsten, nogle steder blandet med kalksten, alberese og galestro, samt jord med varierende tekstur, der nogle gang går i retning af sand og andre gange ler. Den kalkholdige jordbund, der generelt har et lavt indhold af organisk materiale og et relativt lavt vandindhold, gør det muligt for sorten Moscato Bianco og de andre tilladte druesorter at udvikle sig med en vis begrænset styrke og dermed en begrænset produktion. Luftstrømmene og antallet af solskinstimer gør det muligt for druerne at opnå en perfekt modenhed rent plantesundhedsmæssigt.

Montalcino har i århundreder været kendt som hjem for Moscadello-druen. Der er historiske omtaler, som går tilbage til det 15. århundrede. I 1540 sendte forfatteren Pietro Aretino et takkebrev fra Venedig til en ven og roste ham for en gave bestående af en »lille tønde herlig, delikat Moscadello, der var afrundet, let og med en eksplosion af bobler, der synes at bide og sparke, og får læberne til at tørste efter mere ...«.

Dokumenter fra Vatikanets arkiver fra 1591 viser, at Moscadello blev fremstillet af halvtægtsfæstere på de ejendomme, der tilhørte klosteret Sant'Antimo. I de første årtier af det 17. århundrede roste pave Urban den 8. vinen »for dens kraft og smag« og plejede — kvalitetsbevidst, som han var — »at forlange den til sig selv og sit hof«. I rejsebøger og regnskaber tilhørende berømte rejsende i det 16., 17. og sågar 18. århundrede var der hyppigt rosende omtaler af »Moscadello di Montalcino« som værende »blandt de fineste og mest anerkendte vine fra Toscana«.

Der er et berømt citat fra Francesco Redi, læge og digter fra Arezzo, en meget kultiveret mand og anerkendt videnskabsmand. I 1685 skrev han »Bacchus i Toscana« til ære for de bedste vine fra sit land, hvor han glad gengav de bakkanalske sange fra oldtidens Grækenland. Om »Moscadello di Montalcino« sang han: »Om den charmerende/fra naturens hånd guddommelige/Moscadelletto/di Montalcino«.

Der er mange historiske beretninger om berømte personer, der har bevidnet Moscadello-vinens værdi. Den mest kendte var den store digter Ugo Foscolo. Det var under hans ophold i Firenze på den solbeskinnede Bellosguardo-bakke (1812-1813) i den mest dramatiske periode af hans liv. Foscolo, der kæmpede med økonomiske trængsler omgivet af folk, der var mistænkt for at være modstandere af Napoleon Bonaparte, og folk, som var blevet udstødt af Milanos litterære samfund, fandt trøst for sine litterære problemer med et godt glas »Moscadello di Montalcino«, som han stolt tilbød sine venner.

Perlevinen »Moscadello di Montalcino« BOB har et lyst strågult udseende. Farven er lidt dybere i den ikkemousserende vin, mens »Late Harvest«-typen er gul med gyldne nuancer. Den har en karakteristisk afbalanceret og frisk duft af Moscato med blomsternoter, når der er anvendt let tørrede druer. Den søde og aromatiske ikkemousserende vin har en harmonisk og behagelig smag. Perlevinen har et dejligt frisk skum, mens »Late Harvest«-typen har en behagelig rundhed. Ikkemousserende typer og perlevinstyper af »Moscadello di Montalcino« skal drikkes unge, mens »Late Harvest«-typen kan gemmes i nogle år.

Den er glimrende til at afslutte et måltid med og serveres i mellemstore glas ved temperaturer på mellem 10 og 12 °C, hvilket gør den til en behagelig ledsager til konditori- og konfekturevarer. Den er også meget velegnet til blåskimmelost. I madlavning kan den anvendes som basis for søde saucer, der serveres til elegante retter.

9. Andre vigtige betingelser (aftapning, mærkning, andre krav)

»Moscadello di Montalcino«

Retsgrundlag:

National lovgivning

Type supplerende betingelse:

Aftapning inden for det afgrænsede geografiske område

Beskrivelse af betingelsen:

— Dekret af 8.6.2010

— Ministerielt dekret af 30.11.2011

— Vinfremstilling inden for det afgrænsede område

Vinfremstilling, lagring, lagring på træfade, lagring på flaske og aftapning skal foregå inden for produktionsområdet i overensstemmelse med produktspecifikationen.

»Moscadello di Montalcino«

Retsgrundlag:

National lovgivning

Type supplerende betingelse:

Supplerende bestemmelser vedrørende mærkning

Beskrivelse af betingelsen:

Vine med den kontrollerede oprindelsesbetegnelse »Moscadello di Montalcino« skal markedsføres i glasflasker med et af følgende rumindhold: 0,375 liter, 0,5 liter, 0,75 liter, 1,5 liter, 3 liter og 5 liter.

Flaskelukninger kan være en hvilken som helst af de typer, der er tilladt efter gældende lovgivning, med undtagelse af kapsler.

Link til produktspecifikationen

https://www.politicheagricole.it/flex/cm/pages/ServeBLOB.php/L/IT/IDPagina/16136

(1) EUT L 9 af 11.1.2019, s. 2.